  Виталий Пронин Вашкала документъёсын адӟытон ужалозТа но трос мукетыз сярысь тодыны луоз элькунысьтымы кун архивлэн адӟытонысьтыз. Тунсыко выставка усьтӥськоз 7-тӥ декабре. Куд-ог документъёс калык син азе нырысьсэ поттэмын луозы. 19-тӥ даурысь чиновникъёслэн анткылзы (клятва) - соос пӧлысь одӥгез. 1917-тӥ арын Октябрь революцилэсь азьло кун чиновникъёс, военнойёс но судъя приставъёс императорлы клятва сётылӥзы но нимысьтыз улэ кинюртэмзэс пуктылӥзы. Клятваез вераллязы калык азьын, сое одно кылыны кулэ вал священник но выли кивалтӥсьёс. Выставкае озьы ик поттэмын луозы Удмуртилэн но Россилэн историенызы, тодмо адямиослэн нимъёсынызы герӟаськем документъёс. Кылсярысь, метрической книгаысь учкыны луоз 1840-тӥ арын 25-тӥ апреле Пётр Ильич Чайковский вордскем сярысь гожтэмез. Озьы ик калык азе поттозы Казаньысь Н. Лобачевский нимо университетлэн ректорезлэсь Камско-Вотской заводлэн кивалтӥсезлы уведомленизэ, кудаз со вера заводын ужасьёслэн Г. Державинлы синпелет пуктыны уксё бичамзы сярысь. Адӟытон учкисьёслы тунсыко луыны кулэ, оско архивын ужасьёс. Элина Кумачёва  